《王抚军庾西阳集别时为豫章太守庾被徵还东诗》
南北朝·谢瞻

祗召旋北京，守官反南服。方舟析旧知，对筵旷明牧。

举觞矜饮饯，指途念出宿。来晨无定端，别晷有成速。

颓阳照通津，夕阴暧平陆。榜人理行舻，輶轩命归仆。

分手东城闉，发棹西江隩。离会虽相杂，逝川岂往复。

谁谓情可书，尽言非尺牍。

作者简介：（约387—约421）南朝朱陈郡阳夏人，字宣远。一曰名檐，字通远。善为文，辞采丰美，与族叔混、族弟灵运俱有盛名。初为桓伟安西参军。宋时，为中书侍郎，以其弟谢晦权遇日重，惊骇惧祸，乃自请降黜，为豫章太守。遇疾卒。